再次前韵贈葉權之
作者：慕容彥逢
朝代：宋

paragraphs: 廣文新决科，恩袍鬭春綠。
香名滿衆耳，要路策高足。
阿房得第五，中眉嗟志目。
平明趨省門，容儀聳旁矚。
廩薄雖屢空，潤身非潤屋。
朅來鎖南宮，迨此東風燠。
吟哦夜不休，立侍窘童僕。
詩成字字清，華星點秋肅。
中含不盡意，往往念歸沐。
遥知卧鴟夷，獨酌慰齋宿。
云誰可與飲，鄰有三不速。
篇卷正沉迷，當以從事趣。